ધાનેરામાં ગુરુવારે એક યુવકે બોલેરો ગાડીની ઉઠાંતરી કરી ભાગવા જતા અકસ્માતની વણઝાર સર્જી હતી. પકડાઇ જવાના ડરે શાળાના વિદ્યાર્થીનીને અડફેટે લઇ બાદમાં કરિયાણાની દુકાનમાં ગાડી ઘુસાડી દીધી હતી. જો કે અહીથી ભાગે તે પહેલા જ લોકોએ ચોરને ઝડપી મેથીપાક ચખાડી ધાનેરા પોલીસના હવાલે હતો. ધાનેરા પોલિસ મથક નજીક GJ-12-Y-1115 નંબરની બોલેરો કેમ્પર ગાડી પડી હતી ત્યારે પાંચ વાગ્યાના સુમારે કોઈ અજાણ્યો એક ઈસમ આ બોલેરો કેમ્પરને માસ્ટર ચાવીથી ખોલી ચોરીને ભાગ્યો હતો.